《留题徐子方客楼》
元代·张昱

倦游到处即淹留，虽是孤村境却幽。松下野云闲似鹤，门前溪水浅于舟。

琅玕夏簟儿能设，琥珀春醅妇可谋。连日小楼忘客况，放翁凡事颇清修。

作者简介：元明间庐陵人，字光弼，号一笑居士，又号可闲老人。历官江浙行省左、右司员外郎，行枢密院判官。晚居西湖寿安坊，屋破无力修理。明太祖征至京，厚赐遣还。卒年八十三。有《庐陵集》。